酬竹岩江湖偉觀
作者：釋居簡
朝代：宋

paragraphs: 偉觀如偉人，特立萬夫上。
胸中九雲夢，浩然老益壯。
挂窗著孤山，排闥數秦望。
平湖宜陰晴，西子亦瀾浪。
江潮齊晦朔，海若見情狀。
由來非地獻，亦復豈天相。
誰將萬象影，幻此千幅悵。
悠然會真意，何以堪俗况。
曲闌供小立，雙眸縱遐放。
空濛辨畛畦，平漫分趣尚。
外則盡諸物，內則了諸妄。
何妨水涵空，勿使雲塞向。
不須陋狹隘，更復事寬曠。
湛此一寸虛，秘發千古藏。